Αποσκοπεί στην πρόληψη και μείωση των επιπτώσεων ορισμένων πλαστικών προϊόντων στο περιβάλλον καθώς και στην προώθηση της μετάβασης σε μια κυκλική οικονομία σε ολόκληρη την Ευρωπαϊκή Ένωση (ΕΕ) θεσπίζοντας έναν συνδυασμό μέτρων προσαρμοσμένων στα προϊόντα που καλύπτονται από την οδηγία αυτή, ειδικότερα, διασφαλίζοντας τη μη διάθεση στην αγορά πλαστικών προϊόντων μιας χρήσης (SUP) για τα οποία υπάρχουν πιο βιώσιμες και προσιτές εναλλακτικές λύσεις. Η οδηγία είναι σύμφωνη με τη στρατηγική για τα πλαστικά της ΕΕ, ένα σημαντικό βήμα της ΕΕ για τη μετάβαση προς μια κυκλική οικονομία. Πεδίο εφαρμογής Η οδηγία εφαρμόζεται για συγκεκριμένα πλαστικά προϊόντα μίας χρήσης, που κατασκευάζονται από οξοδιασπώμενη πλαστική ύλη* και αλιευτικά εργαλεία που περιέχουν πλαστική ύλη. Τα πλαστικά προϊόντα μίας χρήσης κατασκευάζονται εξ ολοκλήρου ή εν μέρει από πλαστική ύλη και προορίζονται συνήθως να χρησιμοποιηθούν μία μόνο φορά ή για περιορισμένο χρονικό διάστημα πριν απορριφθούν. Περιορισμοί της αγοράς Τα ακόλουθα πλαστικά προϊόντα μίας χρήσης δεν μπορούν να διατεθούν στην αγορά: μαχαιροπίρουνα (πιρούνια, μαχαίρια, κουτάλια και ξυλάκια φαγητού)· πιάτα· καλαμάκια και μπατονέτες (εκτός από εκείνα που χρησιμοποιούνται με ενεργά εμφυτεύσιμα ιατρικά βοηθήματα ή άλλα ιατροτεχνολογικά προϊόντα)· αναδευτήρες ποτών· ξυλάκια που προσαρτώνται και στηρίζουν μπαλόνια και τους μηχανισμούς τους, εκτός από μπαλόνια για βιομηχανικές ή άλλες επαγγελματικές χρήσεις και εφαρμογές που δεν διανέμονται στους καταναλωτές· περιέκτες τροφίμων κατασκευασμένοι από διογκωμένο πολυστυρένιο (δηλαδή κουτιά, με ή χωρίς κάλυμμα) που προορίζονται για άμεση κατανάλωση, χωρίς περαιτέρω προετοιμασία, που καταναλώνονται συνήθως απευθείας από τον περιέκτη ή έτοιμα για κατανάλωση χωρίς περαιτέρω προετοιμασία· προϊόντα από οξοδιασπώμενη πλαστική ύλη· περιέκτες ποτών από διογκωμένο πολυστυρένιο και τα καπάκια και καλύμματά τους· κυπελλάκια από διογκωμένο πολυστυρένιο και τα καπάκια και καλύμματά τους. Μείωση κατανάλωσης Σύμφωνα με την πολιτική για τα απόβλητα της ΕΕ, τα κράτη μέλη της ΕΕ υποχρεούνται: να λάβουν μέτρα για τη μείωση της κατανάλωσης ορισμένων πλαστικών προϊόντων μίας χρήσης για τα οποία δεν υπάρχουν εναλλακτικά προϊόντα (κυπελλάκια, συμπεριλαμβανομένων των καλυμμάτων και των καπακιών τους, και περιέκτες έτοιμων τροφίμων για άμεση κατανάλωση)· και να παρακολουθούν την κατανάλωση των συγκεκριμένων προϊόντων μιας χρήσης, σε συνδυασμό με τα μέτρα που λαμβάνονται και να υποβάλλουν έκθεση σχετικά με την πρόοδο που σημειώνεται στην Ευρωπαϊκή Επιτροπή. Η οδηγία απαιτεί μια φιλόδοξη και διαρκή ποσοτική μείωση στην κατανάλωση των εν λόγω προϊόντων έως το 2026 (συγκριτικά με τα αποτελέσματα του 2022). Όσον αφορά τις μειώσεις κατανάλωσης, η Επιτροπή ενέκρινε μια εκτελεστική πράξη, την εκτελεστική απόφαση (ΕΕ) 2022/162 σχετικά με τον υπολογισμό, την επαλήθευση και την υποβολή εκθέσεων σχετικά με τη μείωση της κατανάλωσης ορισμένων πλαστικών προϊόντων μίας χρήσης και τα μέτρα που λαμβάνουν τα κράτη μέλη για την εν λόγω μείωση. Χωριστή συλλογή και απαιτήσεις σχεδιασμού για τις πλαστικές φιάλες μίας χρήσης Η οδηγία καθορίζει έναν στόχο συλλογής της τάξης του 90 % για την ανακύκλωση των πλαστικών φιαλών μίας χρήσης έως το 2029 (με έναν ενδιάμεσο στόχο της τάξης του 77 % έως το 2025). Οι εν λόγω φιάλες θα πρέπει να περιέχουν τουλάχιστον 25 % ανακυκλωμένο πλαστικό στην κατασκευή τους έως το 2025 (για τις φιάλες PET), και 30 % έως το 2030 (για όλες τις φιάλες). Οι φιάλες με καπάκια και καλύμματα από πλαστική ύλη μπορούν να διατίθενται στην αγορά μόνον εφόσον τα καπάκια και τα καλύμματα παραμένουν προσαρτημένα στους περιέκτες κατά τη διάρκεια της προβλεπόμενης χρήσης των προϊόντων. Η εκτελεστική απόφαση (ΕΕ) 2021/1752 θεσπίζει τους κανόνες για τον υπολογισμό, την επαλήθευση και την υποβολή δεδομένων σχετικά με τη χωριστή συλλογή αποβλήτων πλαστικών φιαλών ποτών μίας χρήσης. Υποχρεωτική σήμανση Ορισμένα πλαστικά προϊόντα μίας χρήσης που διατίθενται στην αγορά πρέπει να φέρουν μια εμφανή, ευανάγνωστη και ανεξίτηλη σήμανση επί της συσκευασίας τους ή επί του ίδιου του προϊόντος. Τα προϊόντα αυτά περιλαμβάνουν: είδη υγιεινής· υγρά μαντηλάκια· προϊόντα καπνού με φίλτρο και φίλτρα που κυκλοφορούν στο εμπόριο για χρήση σε συνδυασμό με προϊόντα καπνού· και κυπελλάκια. Οι ετικέτες αυτές πρέπει να ενημερώνουν τους καταναλωτές για: τις κατάλληλες επιλογές διάθεσης των αποβλήτων για το οικείο προϊόν ή για το είδος διάθεσης αποβλήτων που δεν ενδείκνυται για το προϊόν· και την παρουσία πλαστικών υλών στο προϊόν, καθώς και για τις αρνητικές επιπτώσεις της απόρριψής του στο περιβάλλον. Ο εκτελεστικός κανονισμός (ΕΕ) 2020/2151 περιλαμβάνει τους κανόνες σχετικά με τις προδιαγραφές σήμανσης για τα εν λόγω αντικείμενα. Διευρυμένη ευθύνη του παραγωγού Η οδηγία υιοθετεί την αρχή "ο ρυπαίνων πληρώνει". Οι παραγωγοί θα πρέπει να καλύπτουν το κόστος για: τη συλλογή των αποβλήτων και τον καθαρισμό απορριμάτων· τη συλλογή δεδομένων σε σχέση με τα υγρά μαντηλάκια, τα μπαλόνια και τα προϊόντα καπνού με φίλτρο και τα φίλτρα που κυκλοφορούν στο εμπόριο για χρήση σε συνδυασμό με προϊόντα καπνού· και για την ευαισθητοποίηση για τα ακόλουθα πλαστικά προϊόντα μίας χρήσης: περιέκτες ποτών και τροφίμων, περιέκτες ποτών, κυπελλάκια, πακέτα και περιτυλίγματα, ελαφριές τσάντες μεταφοράς, και προϊόντα καπνού με φίλτρο και φίλτρα που κυκλοφορούν στο εμπόριο για χρήση σε συνδυασμό με προϊόντα καπνού. Όσον αφορά τα υγρά μαντηλάκια και τα μπαλόνια, θα εφαρμόζονται οι εν λόγω υποχρεώσεις εξαιρουμένου του κόστους συλλογής. Τα κράτη μέλη επίσης υποχρεούνται: να διασφαλίσουν την εφαρμογή κανόνων διευρυμένης ευθύνης του παραγωγού για τα αλιευτικά εργαλεία που περιέχουν πλαστική ύλη· και να παρακολουθούν και να αξιολογούν τα εν λόγω αλιευτικά εργαλεία με σκοπό την επίτευξη των στόχων συλλογής σε επίπεδο ΕΕ. Η εκτελεστική απόφαση (ΕΕ) 2021/958 θεσπίζει τους κανόνες σχετικά με τον καθορισμό του μορφοτύπου για την υποβολή σχετικών δεδομένων και πληροφοριών, καθώς και του μορφότυπου για την έκθεση ποιοτικού ελέγχου σχετικά με τα αλιευτικά εργαλεία τα οποία διατίθενται στην αγορά και σχετικά με τα απόβλητα αλιευτικών εργαλείων που συλλέγονται στα κράτη μέλη. Συστήματα πληροφοριών και υποβολή εκθέσεων Η εκτελεστική απόφαση (ΕΕ) 2021/2267 θεσπίζει τους κανόνες για τον καθορισμό του μορφότυπου για την υποβολή δεδομένων και πληροφοριών σχετικά με τα συλλεγόμενα απόβλητα μετά την κατανάλωση προϊόντων καπνού με φίλτρο και φίλτρων που κυκλοφορούν στο εμπόριο για χρήση σε συνδυασμό με προϊόντα καπνού. Ευαισθητοποίηση Τα κράτη μέλη οφείλουν να λάβουν μέτρα με σκοπό: να ενημερώσουν τους καταναλωτές και να ενθαρρύνουν την υπεύθυνη καταναλωτική συμπεριφορά ώστε να επιτευχθεί μείωση των απορριμμάτων από προϊόντα που αναφέρονται παραπάνω· και να ενημερώσουν τους καταναλωτές για την ύπαρξη επαναχρησιμοποιήσιμων, εναλλακτικών προϊόντων και για τις επιπτώσεις της εσφαλμένης διάθεσης των αποβλήτων πλαστικών προϊόντων μίας χρήσης στο αποχετευτικό σύστημα. Κατευθυντήριες γραμμές της Επιτροπής Τον Ιούνιο του 2021, η Επιτροπή εξέδωσε κατευθυντήριες γραμμές σχετικά με τα πλαστικά προϊόντα μίας χρήσης ώστε να διασφαλιστεί η ορθή και ομοιόμορφη εφαρμογή των απαιτήσεων της οδηγίας σε ολόκληρη την ΕΕ. Οι κατευθυντήριες γραμμές αποσαφηνίζουν τους βασικούς όρους που χρησιμοποιούνται στην οδηγία και παρέχουν παραδείγματα πλαστικών προϊόντων μίας χρήσης που εμπίπτουν ή δεν εμπίπτουν στο πεδίο εφαρμογής της.